Christine Tröstrum
D Christine Tröstrum (* 1972 z Raveschburg) isch e dytschi Mänätscheri in dr Filmbrangsche. Syt 2008 stoht si an dr Spitz v Berlinale Talents.

Lääbe un Beruef 
D Christine Tröstrum het z Berlin Kultur- un Theaterwisseschaft / Kulturälli Kommunikazioon studiert un het au no ne Qualifikazioon as sischteemischi Berooteri fir Organisazioonsentwicklig un Veränderigsmänätschmänt gmacht.

Bis 2000 het si fir verschiideni Filmfeschtiwäl z Marseille, z Dibenga un z Augschburg gschafft. Zuesätzli isch si zwische 1998 un 2000 Projäktmänätscheri bim Europäische Filmzäntrum z Babelsberg. Unter anderem het si deert s Pilootprojäkt CyberCinema glaitet. Deert isch s um en eläktroonische Kopieversand un di eläktroonisch Verdailig vu europäische Film iber Satellite in Filmtheater gange.

Zwische 2000 un 2005 isch si bim Medienboard Berlin-Brandenburg fir d Medienwoche (hite Media Convention) verantwoortli gsii, un bis 2004 isch si Projäktlaiteri fir Cartoon Movie gsii, dr europäisch Koprodukzioänsmäärt fir Animazioonsfilm z Babelsberg.

Syter anne 2004 schafft si im Rame vu dr Internazionaale Filmfeschtspiil Berlin fir Berlinale Talents. Im Septämber 2008 het si d Gsamtlaitig ibernuu, wu si si syter 2014 mit em Brogrammlaiter Florian Weghorn dailt. Si het d Dachmaarke Berlin Film Residencies mit iniziiert, wu vu dr Berlinale as Kooperazioonspaartneri unterstitzt wird. Kooperazioone mit em Uusland sin ere bsundersch wiichtig. Doodrus sin d Talents-International-Brogramm z Sidafrika (Talents Durban), dr araabische Wält (Talents Beirut) un z Sidoschteuropa un em siidlige Kaukasus (Talents Sarajevo) entstande, wu in Kooperazioon mit andere Filmfeschtiwäl stattfinde. S Talents-Guadalajara-Brogramm fir Mexiko git s syter 2008. Anne 2011 isch z Tokio zum eerschte Mool bim Filmfeschtiwäl TOKYO FILMeX dr Talänt Campus Talents Tokio fir junge asiaatischi Filmmacher aabote woore. Där het d Christine Tröstrum fir d Berlinale zäme mit japaanische Kooperazioonspaartner iniziiert ghaa.

Weblink 
 
 Interview mit dr Christine Tröstrum zum Berlinale-Talent-Campus bi dr Berlinale, 2010

Fueßnote 

Film
Manager
Dütsche
Läbigi Person
Frau